Klaus og Mikael Rothstein er brødre og er henholdsvis journalist og religionshistoriker. Deres bog Bomben i turbanen (Tiderne skifter, 2006) blev skrevet i løbet af tre uger i februar og marts 2006. Den handler om nogle af de vigtigste konflikter, dilemmaer og religiøse og politiske problemstillinger, der knytter sig til Muhammed-krisen, som opstod pga. de 12 satiretegninger af islams profet. Bogen er dels et kort signalement af tiden før, under og efter offentliggørelsen af karikaturerne, dels en analyse og et oplæg til videretænkning og yderligere debat. Bogens formål er ikke at kritisere islam eller profeten Muhammed – tværtimod. Dens formål er at analysere, hvorfor der opstod en konflikt imellem danskernes syn på ytringsfrihed og muslimernes syn på deres hellige profet. Bogen søger altså at analysere, hvorfor sammenstødet opstod, og hvorfor det sårer muslimers følelser, når folk gør grin med profeten.

Den faglige pointe med at læse dette uddrag fra bogen er, at vi får en videnskabelig diskussion af, hvilken rolle Muhammed spiller i islam. Læs s. 49-56 og reflekter over følgende spørgsmål:

1. Hvilken synsvinkel repræsenterer Mikael Rothstein?
2. Hvordan beskrives Allah i teksten? (s. 50)
3. Hvilken funktion får Muhammed i islam? (s. 51)
4. Hvad er resultatet af ’den akademiske analyse’, som Rothstein nævner på s. 52?
5. Overvej om den jødiske, kristne og islamiske guddom er den samme, og overvej hvad Rothstein mener ved at tale om ’konstruktion’ på s. 52. Forbind dette med Rothsteins faglige pointe på s. 53, linje 10-11.
6. Hvorfor er det, at islam har brug for Muhammed? (s. 54)
7. Hvilken rolle har Muhammed fået i muslimernes fællesskab? (s. 55)
8. Forklar hvad det vil sige, at religiøse ledere ’mytologiseres’. (s. 56)